Rådets resolution

af 28. januar 2002

om styrkelse af samarbejdet om uddannelse på civilbeskyttelsesområdet

(2002/C 43/01)

RÅDET FOR DEN EUROPÆISKE UNION,

SOM ERINDRER OM resolution vedtaget af Rådet og repræsentanterne for medlemsstaternes regeringer, forsamlet i Rådet den 31. oktober 1994, om styrkelse af EF-samarbejdet inden for civilbeskyttelse(1), og navnlig det deri udtrykte ønske om, at der kan udvikles et samarbejde mellem skoler og nationale uddannelsescentre, der er aktive inden for civilbeskyttelse,

SOM ERINDRER OM resolution vedtaget af Rådet og repræsentanterne for medlemsstaternes regeringer, forsamlet i Rådet den 26. februar 2001, om styrkelse af Den Europæiske Unions kapacitet inden for civilbeskyttelse(2), hvori det gentages, at samarbejdet mellem skoler og nationale uddannelsescentre, der er aktive inden for civilbeskyttelse, bør udvikles i et hurtigere tempo,

SOM UNDERSTREGER, at de mellemstatslige initiativer til etablering af et sådant samarbejde allerede har gjort det muligt at fastlægge, hvad dette samarbejde kræver og skal indeholde, men at de nu bør udmøntes mere konkret,

SOM ER OVERBEVIST OM, at uddannelse på alle niveauer har stadig større betydning for at sikre bedre beskyttelse af borgerne mod naturlige og teknologisk betingede risici,

SOM ERINDRER OM, at kandidatlandene gentagne gange har fremsat ønske om at kunne iværksætte et samarbejde med medlemsstaterne og Kommissionen om uddannelse inden for civilbeskyttelse,

SOM FINDER, at det af effektivitetshensyn er ønskeligt at forbedre samspillet mellem uddannelsesprogrammerne og -kurserne for de personer, som har med udførelsen af redningstjenesternes indsats at gøre, således at der kan udarbejdes fælles programmer,

SOM FINDER, at etableringen af det ønskede samarbejde vil kunne fremskyndes gennem oprettelsen på fællesskabsplan af et netværk af skoler og uddannelsescentre, som er aktive inden for civilbeskyttelse i medlemsstaterne; dette netværk kan f.eks. danne udgangspunkt for efterfølgende at oprette et europæisk akademi for civilbeskyttelse, som inddrager disse uddannelsesinstitutioner,

SOM FINDER, at Rådets seneste afgørelser og beslutninger på civilbeskyttelsesområdet, navnlig Rådets beslutning 2001/792/EF, Euratom af 23. oktober 2001 om indførelse af en fællesskabsordning til fremme af styrket samarbejde om indsatser på civilbeskyttelsesområdet(3), udgør en ramme, som kan lette oprettelsen af et netværk af skoler og uddannelsescentre, der er aktive inden for civilbeskyttelse i medlemsstaterne, navnlig ved iværksættelse af et pilotprojekt, som skal varetage oprettelsen af ovennævnte netværk,

SOM FINDER, at et sådant netværk af skoler og uddannelsescentre også vil kunne være ramme om et større projekt, der sigter på at oprette et europæisk virtuelt akademi for civilbeskyttelse, samt om den ordning med ekspertudveksling, som er udarbejdet i forbindelse med EF-handlingsprogrammerne for civilbeskyttelse,

OPFORDRER KOMMISSIONEN TIL

(1) at overveje ethvert initiativ, som støtter oprettelsen af et netværk af skoler og uddannelsescentre, der er aktive inden for civilbeskyttelse i medlemsstaterne, i en indledende treårig pilotfase, hvor der navnlig tages udgangspunkt i erfaringerne med de relevante initiativer, der har fundet sted i forbindelse med EF-handlingsprogrammerne for civilbeskyttelse;

(2) at overveje muligheden af finansiel støtte til dette initiativ med udgangspunkt i den finansielle støtte til uddannelsesaktiviteter, der er fastsat i Rådets beslutning af 9. december 1999 om indførelse af et EF-handlingsprogram for civilbeskyttelse(4) for perioden 1. januar 2000-31. december 2004 eller i Rådets beslutning om indførelse af en fællesskabsordning til fremme af styrket samarbejde om indsatsen på civilbeskyttelsesområdet;

(3) at inddrage kandidatlandene i dette arbejde;

(4) når pilotfasen udløber og på baggrund af de resultater, der er opnået, at overveje ethvert initiativ, der har til formål at etablere et langsigtet samarbejde om uddannelse inden for civilbeskyttelse, f.eks. gennem oprettelsen af et europæisk akademi for civilbeskyttelse, der vil institutionalisere ovennævnte netværk.

(1) EFT C 313 af 10.11.1994, s. 1.

(2) EFT C 82 af 13.3.2001, s. 1.

(3) EFT L 297 af 15.11.2001, s. 7.

(4) EFT L 327 af 21.12.1999, s. 53.